OROSZ VENDÉGEK BUDAPESTEN ÉS LÁTOGATÁS MOSZKVÁBAN AZ ERASMUS+ NEMZETKÖZI KREDITMOBILITÁSI PROGRAM KERETÉBEN

2018. május 14-17 között egyetemünkre látogatott a moszkvai Timiryazev Mezőgazdasági Akadémia 8 fős delegációja. A küldöttség tagjai voltak Ms. Natalia Minina, Ms. Nataliya Lagutina, Mr. Nazib Rakipov, Ms. Daria Postnikova, Ms. Irina Glazunova, Ms. Galina Gataulina, Ms. Nina Triastsina oktatók. A vendégeket a Budai Campuson május 17-én fogadták a kari nemzetközi dékánhelyettesek, Dr. Pluhár Zsuzsanna a Kertészettudományi Karról, Karlócainé dr. Bakay Eszter a Tájépítészeti és Településtervezési Karról és Dr. Lakner Zoltán az Élelmiszertudományi Karról, valamint a kari nemzetközi koordinátorok. A megbeszélésen Dr. Lakner Zoltán ismertette a magyar mezőgazdaság fejlődését, jelenlegi helyzetét, majd az Élelmiszertudományi Kar képzéseiről tartott tájékoztatót. A másik két kari vezető is bemutatta karuk oktatási tevékenységét, majd a vendégek az arborétumban tettek sétát a Dísznövénytermesztési és Dendrológiai Tanszék képviselőjének vezetésével. A nap folyamán néhányan meglátogatták az érdeklődési körüknek megfelelő tanszékeket, így a Genetika és Növénynemesítési Tanszéket, a Talajtani és Vízgazdálkodási Tanszéket és a Nyelvi Központot.

A két egyetem közötti kapcsolatépítés a hónap végén Moszkvában folytatódott a Timiryazev Mezőgazdasági Akadémián, ahol Dr. Pluhár Zsuzsanna, Karlócainé Dr. Bakay Eszter és Végváriné dr. Kothencz Zsuzsanna tettek látogatást. A heti program keretében a két dékánhelyettes számos órát tartott a hazai kertészetről és tájépítészetről, bemutatták a saját ágazatukat és annak jelenlegi helyzetét a legújabb trendeket Magyarországon és Európában. A helyi kollégák (Prof. Dr. Elena Malankina, Dr. Elena Embraturova, Olga Skabelkina, Alexander Dovganyuk) számos programot szerveztek, többek közt bemutatták arborétumukat, botanikus kertjüket, valamint büszkeségeiket, a Talajtudományi Gyűjteményt és a Lónemesítési és Történeti Művészeti Múzeumot. A vendégeknek lehetőségük nyílt látogatást tenni az Összoroszországi Gyógynövény Kutató Intézetben ahol Dr. Andrey N. Tsitsilin igazgató fogadta a delegációt, mutatta be érdekes gyűjteményüket és az ott folyó kísérleteiket. A kiutazók a program keretében néhány érdekes moszkvai parkot is meglátogattak a szervezőkkel, így például a Diller Scofidio and Renfro New York-i építésziroda tervezte Zarjagye Parkot, amit tavaly adtak át az orosz főváros alapításának 870. évfordulójára.

A küldöttséget Prof. Dr. Evgeny Koshkin nemzetközi rektorhelyettes is fogadta egy kerekasztal beszélgetés keretében, amin néhány fontos kari képviselő is részt vett. A megbeszélésen a felek áttekintették az oktatási és kutatási együttműködés fejlesztésében rejlő lehetőségeket. Ezek további kidolgozására jó lehetőséget biztosít az Erasmus+ Kreditmobilitási program, mely garantálja, hogy az elkezdett kapcsolatépítés sikeresen folytatódjon a következő években is.